《岳阳楼》
清代·陈起书

危楼下根无底水，飞檐上攀白云端。欲沈不沈金鳌涌，欲去不去铁锁牵。

五岭蛮烟复峒雨，日夜滔滔无穷已。以三纳七沅资湘，会作金湖八百里。

岳楼跨城城跨湖，湖水啮城浮草庐。风震雷霆威，电掣蛟龙辔。

若非神仙醉未醒，势挟楼飞耸两翅。须臾复霁景鲜妍，楼安似乘钓鱼船，水平疑地尽云散。

见天全濛濛，元气合莽莽。乾坤连君山，隐约湘君立。

螺髻旋青微带偏，太阳忽见中流没，波底闪闪涌明月。

如闻古瑟鼓云和，一曲歌成天欲白。湖中艇似鸥，却望湖上楼。

是时湖波木叶下，铁笛龙吟雁叫秋，我欲直上衡山九面顶。

山中宰相芋未尽，出山归山事两难。山上老僧应见哂，九嶷连绵深复深，蕙兰馥郁芷芳馨。

楼上倚栏望不极，湖水东流是寸心。

作者简介：（1798—1855）清湖南郴州人，字通甫，号松心。贡生。候选训导。有《撼山草堂遗稿》。